༄༅། །ནམ་གདོན་གྱི་ནད་མི་འབྱུང་བའི་གདམས་པ་ཟབ་མོ་ཉེས་པ་ཀུན་སེལ་ཞེས་བྱ་བ་བཞུགས་སོ།། ན་མོ་བུདྡྷ་དྷྭ་ཛ་ཡེ། འདིར་ར་ཧུ་ལའི་ནད་མི་འབྱུང་བའི་ཐབས་ཟབ་མོ་བཤད་པར་བྱའོ། །དེ་ལ་ཟླ་བ་ཇི་ལྟར་རིགས་པའི་ཉེར་དགུའི་དགོང་ཉི་མ་མདུང་གང་ཙམ་དུ་སླེབས་པའི་ཚེ། རང་ཁ་ནུབ་ཏུ་ཕྱོགས་ནས་ལུས་ཙོག་པུར་འདུག་ལ། དཀར་གཏོར་ཞིག་ཆབ་ཀྱིས་བྲན་ཏེ། སངས་རྒྱས་ཆོས་ཚོགས་མ་ལན་གསུམ་བརྗོད། དེ་ནས། ཨོཾ་སྭ་བྷཱ་ཝ་ཤུདྡྷ་སརྦ་དྷརྨཱ་སྭ་བྷཱ་ཝ་ཤུདྡྷོ྅ཧཾ། སྟོང་པའི་ངང་ལས་རི་རབ་བང་རིམ་བཞི་པའི་སྟེང་དུ་པད་ཉིའི་གདན་ལ་རང་ཉིད་ཕྱག་རྡོར་སྐུ་མདོག་སྔོན་པོ་ཞལ་གཅིག་ཕྱག་གཉིས་པ་གཡས་རྡོ་རྗེ་རྩེ་ལྔ་པ་འཕྱར་ཞིང་། གཡོན་སྦྲུལ་ཞགས་དང་བཅས་པའི་སྡིགས་མཛུབ་གཡོན་ཕྱོགས་སུ་བསྟན་པ། དམར་ལ་ཟླུམ་པའི་སྤྱན་གསུམ་ཕྱོགས་བཅུར་གཟིགས་ཤིང་། དབུ་སྐྲ་དང་སྨ་ར་དམར་སེར་གྱེན་དུ་བརྫེས་པ། སྐུ་ལ་སྟག་གི་པགས་པ་དང་སྦྲུལ་གྱིས་བརྒྱན་ཞིང་། ཡེ་ཤེས་ཀྱི་མེ་འབར་བའི་དབུས་ན་ཞབས་གཡོན་བརྐྱང་གི་སྟབས་ཀྱིས་བཞུགས་པ། དེའི་ཐུགས་ཁ་ནས་འོད་ཟེར་འཕྲོས་པས་ཕྱག་ན་རྡོ་རྗེ་ལ་སངས་རྒྱས་བྱང་སེམས་ཀྱིས་བསྐོར་བ་ཨོཾ་བཛྲ་ས་མཱ་ཛཿ ཛཿཧཱུྃ་བཾ་ཧོ༔ གཉིས་སུ་མེད་པར་ཐིམ། དེའི་མདུན་དུ་ར་ཧུ་ལ་སྐུ་མདོག་དུད་ཁ་མགོ་དགུའི་འོག་མ་གསུམ་བསྒྲིགས་ཉིས་བརྩེགས། དེའི་སྟེང་དུ་གཉིས་བསྒྲིགས་གཅིག དེའི་སྟེང་དུ་བྱ་རོག་གི་མགོ་ཅན། ཕྱག་བཞིའི་དང་པོ་གཉིས་ཐུགས་ཁར་གུས་པའི་ཚུལ་གྱི་ཐལ་མོ་སྦྱར་བ། གཡོན་འོག་མས་མདའ་ལྔ་དང་བཅས་པའི་རྭའི་གཞུ་དང་། གཡས་འོག་མས་སྦྲུལ་ཞགས་ཐོགས་པ། རིན་པོ་ཆེའི་རྒྱན་གྱིས་བརྒྱན་ཞིང་། སྐུ་སྨད་སྦྲུལ་མཇུག་འཁྱིལ་བ། ལུས་ཐམས་ཅད་མིག་གིས་གང་བ། གདོང་ཤིན་ཏུ་དམའ་བ་དང་བཅས་པས་བདག་གིས་ཇི་ལྟར་བསྒོ་བ་ཉན་པར་གྱུར། ཅེས་བརྗོད་ལ་བསམ། དེ་ནས་གོང་དུ་བཤམས་པའི་གཏོར་མ་སྐབས་འདིར། ཨོཾ་ཨ་ཀ་རོ་མུ་ཁྃ་སརྦ་དྷརྨཱ་ཎྃ་ཨདྱ་ནུཏྤནྣ་ཏྭད་ཨོཾ་ཨཱཿཧཱུྃ་ཕཊ྄་སྭཱ་ཧཱ། ཞེས་བརྗོད་པས་བྱིན་གྱིས་བརླབས། ཨོཾ་ཨཱཿཧཱུྃ། ར་ཧུ་ལ་ཨི་དྃ་བ་ལིཾ་ཁ་ཁ་ཁཱ་ཧི་ཁཱ་ཧི་ཞེས་པ་མང་དུ་བརྗོད་པས་ཕུལ་ལ་འཕྲིན་ལས་བཅོལ་ལོ། །དེ་ནས་ཨོཾ་ཉི་མ་ནན། ཟླ་བ་ནན། ཀླད་པ་ནན། སྙིང་མགོ་ནན། ཞི་རྩེ་ལྟག་ཁུང་ནན། ཨེ་ཙི་ཏྲ་མ་ཏྲ་བཟློག ཨེ་ནཱ་ག་ཤིག ནཱ་ག་བཟློག ནཱ་ག་ཀེའི་མགོ་ལ་ནན། ཞེས་པ་བརྒྱ་ཕྲག་གཅིག་བཟླ་ཞིང་། གྲངས་ཕྲེང་བ་ལ་བཟུང་ལ་ཕྲེང་རྡོག་སོར་མོའི་ཕྱིར་སྐྱུར་རོ། །སྔགས་བཟླས་བར་ལ་ར་ཧུ་ལའི་ལུས་དེ་ཇེ་ཆུང་དུ་སོང་ནས་སྔགས་རྫོགས་པ་དང་ཡལ་བར་བསམ་མོ། །དེ་ནས་དགེ་བ་བསྔོ་བ་སོགས་བྱའོ། །གདམས་པ་འདི་གང་གི་ཚེ་ཉམས་སུ་ལེན་པའི་དུས་ནི་ཟླ་བ་ཇི་ལྟར་རིགས་པའི་ཉེར་དགུ་ནས་བཟུང་སྟེ་དེའི་ཟླ་བ་ཕྱི་མའི་ཉེར་དགུའི་བར་རོ། །ཚུལ་འདི་ཉམས་སུ་བླངས་པའི་ཕན་ཡོན་ནི། བསྐལ་པ་གསུམ་དུ་སྟེང་གདོན་གྱི་ནད་མི་འབྱུང་བར་བཤད་དོ། །གདམས་པ་ཟབ་མོ་འདི་བྱུང་ཚུལ་གྱི་གཏམ་རྒྱུད་དང་། བསྲུང་བ་བཏགས་པ་དང་། བཅོས་ཐབས། སྤུར་ཆོག་རྣམས་ཤེས་པར་འདོད་ན་ཡི་གེ་རྙིང་མ་ལ་བལྟ་བར་གྱིས་ཤིག ཅེས་པ་འདི་ནི་སྦྱིན་པའི་བདག་མོ་ནམ་མཁའ་ཚེ་སྒྲོལ་གྱིས་མི་ཕྱེད་པའི་དད་པས་བསྐུལ་བའི་ངོར། ཤྲཱི་ས་སྐྱ་པ་ཤཱཀྱའི་བཙུན་པ་ངག་དབང་ཀུན་དགའ་བསོད་ནམས་གྲགས་པ་རྒྱལ་པ་དཔལ་བཟང་པོས་བླ་བྲང་ཕུན་ཚོགས་གླིང་གི་ཐོས་བསམ་འབྲུག་སྒྲ་ཚལ་གྱི་ཉི་འོད་འཁྱིལ་པར་བྲིས་པ་འདི་ལ་ཉེས་པ་མཆིས་ན་རྗེ་བཙུན་བླ་མས་བཟོད་པར་མཛོད། རབ་ཏུ་དད་པའི་གདུལ་བྱས་བསྐུལ་བའི་ངོར། །རབ་ཏུ་གསལ་བའི་བློ་གྲོས་ལྡན་པ་ཡིས། །རབ་ཏུ་ཟབ་པའི་གདམས་པ་འདི་བྲིས་པས། །རབ་ཏུ་མང་པོའི་འགྲོ་ལ་ཕན་གྱུར་ཅིག། །།མངྒ་ལཾ།། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།

ཨ་མྱེས་ཞབས།
ནམ་གདོན་གྱི་ནད་མི་འབྱུང་བའི་གདམས་པ་ཟབ་མོ་ཉེས་པ་ཀུན་སེལ།